South Africa Yotemeswa Musoro Nenyaya Yevapoteri veZimbabwe Vari Munyika Iyi
Asi SADC inoti haina kukundikana muhurukuro dzekuedza kugadzirisa zviri kunetsa muZimbabwe.
Hurumende yeSouth Africa yati panofanirwa kutorwa matanho nekuchimbidza panyaya yezvizvarwa zveZimbabwe zviri kupinda munyika iyi zvichitiza kushupika. Vachitaura kuvatori venhau neChina muJohannesburg, mutewedzeri wegurukota rezve kunze kweSouth Africa, VaAziz Pahad, vakati nyika yavo inofanirwa kutora matanho ekubatsira zvizvarwa zveZimbabwe kubudikidza nekugadzirisa matambudziko ari munyika yazvo, kuitira kuti vanhu vamire kupotera muSouth Africa nenyika dzakapoteredza Zimbabwe. Svondo rapera, sangano reZimbabwe Exiles Forum, rakanyorerawo hurumende yeSouth Africa tsamba richiikurudzira kuti ione zvaingaite mukugadzirisa matambudziko akatarisana nezvizvarwa zveZimbabwe zviri kutsvaga hupoteri munyika iyi. Mutungamiri weZimbabwe Exiles Forum, VaGabriel Shumba, vaudza Jonga Kandemiiri weStudio 7 kuti vanotarisira South Africa kuti inge ichiita zvinopfuura kungotaura chete pasina kubvuma kuti hurumende yeZimbabwe iri kutadza kutonga. Zvichakadaro, SADC yati haina kukundikana muhurukuro dzekuedza kugadzirisa zviri kunetsa muZimbabwe. Vachitaura kuvatori venhau muBotswana neChina, munyori mukuru muSADC, VaTomaz Salomao, vakati kana paine musangano mumwe chete usina kufamba zvakanaka muhurukuro dziri kutungamirwa naVaThabo Mbeki, hazvirevi kuti hurukuro dzese dzatadza kubudirira. VaSalomao vakatiwo SADC iri mushishi kutsvaga nzira dzekuendesa kuZimbabwe zvinhu zvakaita semafuta ekufambisa, fotireza, nezvimwe zvakadaro. Mashoko aya ataurwa panguva iyo vatungamiri venyika dzemuSADC, vari kugadzirira kuita musangano mukuru ku Lusaka mwedzi uno. Doctor John Makumbe inyanzvi munyaya dzezve matongerwo enyika, uye vari mudzidzisi paUniversity of Zimbabwe. Carole Gombakomba weStudio 7 aita hurukuro naDoctor Makumbe kuti tinzwe kuti vanowirirana here nemashoko aVaSalomao. Dzimwe Nhau Kubva kuStudio 7...